กลุ่มสินค้าโภคภัณฑ์ร่วงนำตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (20 ต.ค.) เพราะได้รับแรงกดดันจากการร่วงลงของหุ้นกลุ่มสินค้าโภคภัณฑ์ หลังจากจีนเปิดเผยตัวเลขผลิตภัณฑ์มวลรวมภายในประเทศ (GDP) ที่ขยายตัวช้าลงในไตรมาส 3 นอกจากนนี้ นักลงทุนยังระมัดระวังการซื้อขายก่อนที่จะทราบผลการประชุมของธนาคารกลางยุโรป (ECB) ในวันพรุ่งนี้ 
21 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.4% ปิด (20 ต.ค.) ที่ 362.67 จุด, ดัชนี CAC-40 ตลาดหุ้นฝรั่งเศสปิดที่ 4,673.81 จุด ลดลง 30.26 จุด หรือ -0.64%, ดัชนี DAX ตลาดหุ้นเยอรมันปิดที่ 10,147.68 จุด ลดลง 16.63 จุด หรือ -0.16% และดัชนี FTSE 100 ตลาดหุ้นลอนดอนปิดที่ 6,345.13 จุด ลดลง 7.20 จุด หรือ -0.11%
หุ้นกลุ่มสินค้าโภคภัณฑ์ปรับตัวลงหลังจากมีรายงานว่า GDP ไตรมาส 3 ของจีนขยายตัวเพียง 6.9% เมื่อเทียบรายปี ซึ่งปรับตัวต่ำกว่า 7% เป็นครั้งแรกในรอบกว่า 6 ปี โดยหุ้นทุลโลว์ ออยล์ ร่วงลง 3.9% หุ้นบีพี ขยับลง 0.9% หุ้นอาร์เซลอร์ มิททัล ร่วงลง 2.89% นอกจากนี้ ตลาดยังได้รับแรงกดดันจากข่าวที่ว่าบริษัท ทาทา สตีล เตรียมประกาศลดจำนวนพนักงานลง 1,200 รายที่ทำงานในเมืองสคุนโทร์ปและลานาร์คเชียร์ ภายหลังจากที่บริษัทต้องเผชิญกับสถานการณ์ราคาสินค้าที่ร่วงลงและเงินปอนด์ที่แข็งค่าขึ้น
นักลงทุนจับตาดูการประชุม ECB ในวันพรุ่งนี้ รวมทั้งการแถลงข่าวต่อสื่อมวลชนของนายมาริโอ ดรากี ประธาน ECB ซึงจะมีขึ้นภายหลังการประชุม ทั้งนี้ ตลาดคาดการณ์ว่า ที่ประชุม ECB อาจจะส่งสัญญาณเรื่องการขยายมาตรการกระตุ้นเศรษฐกิจในการประชุมครั้งนี้ ขณะที่นักวิเคราะห์ของบาร์เคลย์สประเมินว่า ECB อาจจะใช้มาตรผ่อนคลายการเงินเพิ่มเติม ก่อนช่วงสิ้นปีนี้